CELEX: 52022PC0162
Language: el
Date: 2022-03-31
Title: Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 1303/2013 και του κανονισμού (ΕΕ) αριθ. 223/2014 όσον αφορά την αύξηση της προχρηματοδότησης από τους πόρους REACT-EU

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.3.2022
            COM(2022) 162 final
            2022/0096(COD)
            
            Τροποποιημένη πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 1303/2013 και του κανονισμού (ΕΕ) αριθ. 223/2014 όσον αφορά την αύξηση της προχρηματοδότησης από τους πόρους REACT-EU
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Στις 23 Μαρτίου 2022 η Ευρωπαϊκή Επιτροπή ενέκρινε νομοθετική πρόταση για την τροποποίηση των κανονισμών (ΕΕ) αριθ. 1303/2013 και (ΕΕ) αριθ. 223/2014, ώστε να προβλεφθούν έκτακτες και στοχευμένες αλλαγές για την αντιμετώπιση της εισβολής της Ρωσικής Ομοσπονδίας στην Ουκρανία και των επακόλουθων επιπτώσεων στην Ευρωπαϊκή Ένωση, και ιδίως σε ορισμένες από τις ανατολικές της περιφέρειες. 
               
               
                  Η πρόταση αυτή αποσκοπούσε στην παροχή πρόσθετης αρχικής προχρηματοδότησης για τα προγράμματα της περιόδου 2014-2020 που υποστηρίζονται από τα ταμεία της πολιτικής συνοχής και το Ταμείο Ευρωπαϊκής Βοήθειας προς τους Απόρους (ΤΕΒΑ), η οποία θα καταβαλλόταν στο πλαίσιο της REACT-EU, που χρηματοδοτείται από το Ευρωπαϊκό Μέσο Ανάκαμψης «NextGenerationEU».
               
               
                  Η Επιτροπή είχε ήδη αναλάβει δράση για τη συνδρομή των κρατών μελών στον τομέα αυτό, μέσω της πρότασής της, της 8ης Μαρτίου 2022, σχετικά με τη δράση συνοχής για τους πρόσφυγες στην Ευρώπη (CARE). 
               
               
                  Κατά τη σύνοδό του στις 24-25 Μαρτίου 2022, το Ευρωπαϊκό Συμβούλιο συζήτησε τη ρωσική στρατιωτική επίθεση κατά της Ουκρανίας και, στα συμπεράσματά του της συνόδου, κάλεσε την Επιτροπή «να εκπονήσει πρόσθετες προτάσεις προκειμένου να ενισχυθεί η στήριξη της ΕΕ εν προκειμένω», ώστε «να διασφαλιστεί η ταχεία κινητοποίηση της χρηματοδότησης της ΕΕ για τους πρόσφυγες και για όσους τους υποδέχονται».
               
               
                  Ανταποκρινόμενη στην πρόσκληση αυτή, η Επιτροπή υποβάλλει την παρούσα πρόταση, τροποποιώντας τη νομοθετική της πρόταση της 23ης Μαρτίου 2022. Δεδομένου ότι μία από τις αποτελεσματικότερες μεθόδους ταχείας κινητοποίησης χρηματοδότησης είναι η χρήση «επιλογών απλουστευμένου κόστους», οι οποίες επιτρέπουν την ευκολότερη και ταχύτερη εκτέλεση των κονδυλίων της πολιτικής συνοχής, μειώνοντας παράλληλα τη διοικητική επιβάρυνση, η παρούσα πρόταση δημιουργεί συνεπώς νέο μοναδιαίο κόστος. Τα κράτη μέλη μπορούν να χρησιμοποιήσουν αυτό το νέο μοναδιαίο κόστος για να διευκολύνουν τη χρηματοδότηση βασικών αναγκών και τη στήριξη ατόμων στα οποία χορηγείται προσωρινή προστασία σύμφωνα με την εκτελεστική απόφαση (ΕΕ) 2022/382 του Συμβουλίου σε όλα τα κράτη μέλη στα οποία βρίσκονται τα εν λόγω άτομα. Το μοναδιαίο κόστος μπορεί να χρησιμοποιηθεί για 13 εβδομάδες συνολικά κατ’ ανώτατο όριο, αρχής γενομένης από την ημερομηνία άφιξης του ατόμου στην Ευρωπαϊκή Ένωση.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η τροποποιημένη πρόταση συνάδει με το συνολικό νομικό πλαίσιο που θεσπίστηκε για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) και περιορίζεται σε στοχευμένες και έκτακτες τροποποιήσεις του κανονισμού (ΕΕ) αριθ. 1303/2013 και του κανονισμού (ΕΕ) αριθ. 223/2014. Η πρόταση συμπληρώνει επίσης την προηγούμενη πρόταση τροποποίησης του εν λόγω κανονισμού βάσει της πρότασης της Επιτροπής, της 8ης Μαρτίου 2022, σχετικά με την CARE, καθώς και τα άλλα μέτρα που αποσκοπούν στην αντιμετώπιση της τρέχουσας πρωτοφανούς κατάστασης.
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση περιορίζεται σε στοχευμένες και έκτακτες τροποποιήσεις των κανονισμών (ΕΕ) αριθ. 1303/2013 και (ΕΕ) αριθ. 223/2014 και διατηρεί τη συνέπεια με άλλες πολιτικές της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 175 παράγραφος 3 και στο άρθρο 177 της Συνθήκης για τη λειτουργία της Ευρωπαϊκής Ένωσης.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Δεδομένου ότι η αντιμετώπιση των προκλήσεων που δημιουργεί ο πολύ μεγάλος αριθμός αφίξεων ατόμων που εγκαταλείπουν την Ουκρανία δεν μπορεί να επιτευχθεί επαρκώς από τα κράτη μέλη μεμονωμένα, αλλά μπορεί να επιτευχθεί καλύτερα σε ενωσιακό επίπεδο, η Ένωση δύναται να προβλέψει, αφενός, την καταβολή αυξημένου ποσού προχρηματοδότησης στο πλαίσιο της REACT-EU και, αφετέρου, μια επιλογή απλουστευμένου κόστους που συνίσταται σε ένα νέο μοναδιαίο κόστος, σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση.
               
            
            
               •Αναλογικότητα
            
            
               
                  Η πρόταση αφορά μια έκτακτη και στοχευμένη αλλαγή που δεν υπερβαίνει τα αναγκαία για την επίτευξη του στόχου της πρόβλεψης της καταβολής αυξημένου ποσού προχρηματοδότησης στο πλαίσιο της REACT-EU και της πρόβλεψης ενός νέου μοναδιαίου κόστους, με σκοπό τη στήριξη μέτρων για την αντιμετώπιση των μεταναστευτικών προκλήσεων που δημιουργεί η στρατιωτική επίθεση από τη Ρωσική Ομοσπονδία και για την ελάφρυνση της αντίστοιχης επιβάρυνσης των δημόσιων προϋπολογισμών, προκειμένου εν συνεχεία να κινητοποιηθούν επενδύσεις για την αντιμετώπιση της εκτεταμένης κρίσης στον τομέα της δημόσιας υγείας που επηρεάζει δυσμενώς την ανάπτυξη των περιφερειών.
               
            
         
         
            
               •Επιλογή της νομικής πράξης
            
            
               
                  Ο κανονισμός αποτελεί το ενδεδειγμένο μέσο για την πρόβλεψη αυξημένου ποσού προχρηματοδότησης στο πλαίσιο της REACT-EU και τη δημιουργία νέου μοναδιαίου κόστους, μέτρα τα οποία είναι αναγκαία για την αντιμετώπιση αυτών των πρωτοφανών περιστάσεων.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  A/A
               
            
            
               •Διαβουλεύσεις με τα ενδιαφερόμενα μέρη
            
            
               
                  Η πρόταση ακολουθεί ανταλλαγές υψηλού επιπέδου με άλλα θεσμικά όργανα και κράτη μέλη. Δεν απαιτείται δημόσια διαβούλευση, δεδομένου ότι δεν απαιτείται εκτίμηση επιπτώσεων.
               
            
            
               •Συλλογή και χρήση εμπειρογνωσίας
            
            
               
                  A/A
               
            
            
               •Εκτίμηση επιπτώσεων
            
            
               
                  Εκπονήθηκε εκτίμηση επιπτώσεων για την προετοιμασία της πρότασης για τους κανονισμούς (ΕΕ) αριθ. 1303/2013 και (ΕΕ) αριθ. 223/2014. Αυτή η τρέχουσα στοχευμένη αλλαγή για την αντιμετώπιση μιας κρίσιμης κατάστασης δεν απαιτεί χωριστή εκτίμηση επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
            
               A/A
            
            
               •Θεμελιώδη δικαιώματα
            
            
               A/A
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η προτεινόμενη τροποποίηση της πρότασης της Επιτροπής της 23ης Μαρτίου 2022 δεν συνεπάγεται καμία αλλαγή στις πιστώσεις ανάληψης υποχρεώσεων στο πλαίσιο του ΠΔΠ 2021-2027.
               
               
                  Η χρήση του νέου μοναδιαίου κόστους θα διευκολύνει την επιτάχυνση της εκταμίευσης των κονδυλίων.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               
                  Θα υπάρχει παρακολούθηση και λογοδοσία όσον αφορά την εφαρμογή των μέτρων, στο πλαίσιο των μηχανισμών γενικής υποβολής εκθέσεων που θεσπίστηκε με τους κανονισμούς (ΕΕ) αριθ. 1303/2013 και (ΕΕ) αριθ. 223/2014.
               
            
            
               •Επεξηγηματικά έγγραφα (για οδηγίες)
            
            
               
                  A/A
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Η προτεινόμενη τροποποίηση της πρότασης της Επιτροπής της 23ης Μαρτίου 2022 προβλέπει τη δημιουργία νέου μοναδιαίου κόστους για τη στήριξη μέτρων για την αντιμετώπιση των μεταναστευτικών προκλήσεων ως αποτέλεσμα της στρατιωτικής επίθεσης από τη Ρωσική Ομοσπονδία.
               
            
            
               2022/0096 (COD)
            
            
               Τροποποιημένη πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 1303/2013 και του κανονισμού (ΕΕ) αριθ. 223/2014 όσον αφορά την αύξηση της προχρηματοδότησης από τους πόρους REACT-EU
            
            
               Η πρόταση COM(2022) 145 της Επιτροπής τροποποιείται ως εξής:
            
            
               1)Ο τίτλος αντικαθίσταται από το ακόλουθο κείμενο: 
            
            
               «ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 1303/2013 και του κανονισμού (ΕΕ) αριθ. 223/2014 όσον αφορά την αύξηση της προχρηματοδότησης από τους πόρους REACT-EU και τον καθορισμό μοναδιαίου κόστους»·
            
            
               2)προστίθεται η ακόλουθη αιτιολογική σκέψη 5α:
            
            
               «Επιπλέον, προκειμένου να απλουστευθεί η χρήση των Ευρωπαϊκών Διαρθρωτικών και Επενδυτικών Ταμείων και να μειωθεί η διοικητική επιβάρυνση για τις διοικήσεις και τους δικαιούχους των κρατών μελών στο πλαίσιο της αντιμετώπισης των μεταναστευτικών προκλήσεων που προκύπτουν από τη στρατιωτική επίθεση της Ρωσικής Ομοσπονδίας, θα πρέπει να καθοριστεί μοναδιαίο κόστος. Το εν λόγω μοναδιαίο κόστος θα πρέπει να διευκολύνει τη χρηματοδότηση βασικών αναγκών και τη στήριξη ατόμων στα οποία χορηγείται προσωρινή προστασία ή άλλη κατάλληλη προστασία βάσει του εθνικού δικαίου σύμφωνα με την εκτελεστική απόφαση (ΕΕ) 2022/382 του Συμβουλίου
                  1
                και την οδηγία 2001/55/ΕΚ του Συμβουλίου
                  2
                σε όλα τα κράτη μέλη στα οποία βρίσκονται τα εν λόγω άτομα κατά τη διάρκεια των 13 εβδομάδων από την άφιξή τους στην Ευρωπαϊκή Ένωση. Σύμφωνα με την πρόταση της Επιτροπής για τη “Δράση συνοχής για τους πρόσφυγες στην Ευρώπη” (CARE), της 8ης Μαρτίου 2022, τα κράτη μέλη μπορούν επίσης να εφαρμόζουν το εν λόγω μοναδιαίο κόστος όταν κάνουν χρήση της δυνατότητας που προβλέπεται στο [άρθρο 98 παράγραφος 4 του κανονισμού (ΕΕ) αριθ. 1303/2013] για τη χρηματοδότηση τέτοιων πράξεων από το ΕΤΠΑ βάσει των κανόνων που ισχύουν για το ΕΚΤ, μεταξύ άλλων όταν αυτό αφορά πόρους REACT-EU. Κατά τη χρήση του μοναδιαίου κόστους, τα κράτη μέλη θα πρέπει να διασφαλίζουν ότι διαθέτουν τις αναγκαίες ρυθμίσεις για την αποφυγή διπλής χρηματοδότησης του ίδιου κόστους.»·
            
            
               3)στο άρθρο 1 προστίθεται το ακόλουθο σημείο πριν από το σημείο 1): 
            
            
               «1)
                     προστίθεται το ακόλουθο άρθρο 68γ: 
            
            
               “Άρθρο 68γ 
            
            
               Μοναδιαίο κόστος για πράξεις για την αντιμετώπιση των μεταναστευτικών προκλήσεων που προκύπτουν από τη στρατιωτική επίθεση της Ρωσικής Ομοσπονδίας
            
            
               Για την υλοποίηση πράξεων για την αντιμετώπιση των μεταναστευτικών προκλήσεων που προκύπτουν από τη στρατιωτική επίθεση της Ρωσικής Ομοσπονδίας, τα κράτη μέλη μπορούν να περιλαμβάνουν στις δαπάνες που δηλώνονται στις αιτήσεις πληρωμής μοναδιαίο κόστος που συνδέεται με τις βασικές ανάγκες και τη στήριξη ατόμων στα οποία χορηγείται προσωρινή προστασία ή άλλη κατάλληλη προστασία βάσει του εθνικού δικαίου σύμφωνα με την εκτελεστική απόφαση (ΕΕ) 2022/382 του Συμβουλίου και την οδηγία 2001/55/ΕΚ του Συμβουλίου. Το εν λόγω μοναδιαίο κόστος ανέρχεται σε 40 EUR ανά εβδομάδα για κάθε πλήρη εβδομάδα ή μερική εβδομάδα κατά την οποία το άτομο βρίσκεται στο οικείο κράτος μέλος. Το μοναδιαίο κόστος μπορεί να χρησιμοποιηθεί για 13 εβδομάδες συνολικά κατ’ ανώτατο όριο, αρχής γενομένης από την ημερομηνία άφιξης του ατόμου στην Ένωση. 
            
         
         
            
               Τα ποσά που υπολογίζονται σε αυτή τη βάση θεωρούνται ως δημόσια στήριξη που καταβάλλεται στους δικαιούχους και ως επιλέξιμη δαπάνη για τους σκοπούς της εφαρμογής του παρόντος κανονισμού.”»·
            
            
               4)στο άρθρο 1, το σημείο 1) γίνεται σημείο 2) και το σημείο 2) γίνεται σημείο 3)·
            
            
               5)στο άρθρο 1, προστίθεται το ακόλουθο σημείο: 
            
            
               «4)
                     Το άρθρο 131 παράγραφος 2 αντικαθίσταται από το ακόλουθο κείμενο:
            
            
               “2. Οι επιλέξιμες δαπάνες που περιλαμβάνονται σε αίτηση πληρωμής τεκμηριώνονται με εξοφλημένα τιμολόγια ή λογιστικά έγγραφα ισοδύναμης αποδεικτικής αξίας, με εξαίρεση τις μορφές στήριξης που αναφέρονται στο άρθρο 67 παράγραφος 1 πρώτο εδάφιο στοιχεία β) έως ε) του παρόντος κανονισμού, στα άρθρα 68, 68α, 68β και 68γ του παρόντος κανονισμού, στο άρθρο 69 παράγραφος 1 του παρόντος κανονισμού και στο άρθρο 109 του παρόντος κανονισμού, καθώς και στο άρθρο 14 του κανονισμού ΕΚΤ. Για τις εν λόγω μορφές στήριξης, τα ποσά που περιλαμβάνονται σε αίτηση πληρωμής είναι οι δαπάνες που υπολογίζονται στην εφαρμοζόμενη βάση.”»
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Η Πρόεδρος
                        Ο Πρόεδρος
               
            
         
         
            
                  
                     (1)
                  
                        Εκτελεστική απόφαση (ΕΕ) 2022/382 του Συμβουλίου, της 4ης Μαρτίου 2022, που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ και έχει ως αποτέλεσμα την εφαρμογή προσωρινής προστασίας (ΕΕ L 71 της 4.3.2022, σ. 1).
               
               
                  
                     (2)
                  
                        Οδηγία 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων (ΕΕ L 212 της 7.8.2001, σ. 12).